‘Ugwaljanza għan-nisa hija progress għal kulħadd’ kienet it-tema diskussa f’attività lejliet il-jum internazzjonali tal-mara. Mart il-Prim Ministru, s-Sinjura Michelle Muscat staqsiet jekk wassalx iż-żmien għal bidla fil-mentalità u l-ġudizzju li kultant isir meta l-mara toħrog taħdem. Qalet li għalkemm hija Kattolika prattikanti, tara kultant ċerti diverġenzi meta l-progress tal-mara jitqies li mhuwiex skont it-tagħlim tal-Knisja. Is-sinjura Muscat staqsiet jekk wasalx iż-żmien li dawn iż-żewġ aspetti ma jibqgħux jitħalltu ma’ xulxin. Hija qalet li m’hemm xejn ħazin li l-mara toħrog taħdem u staqsiet jekk għandiex tibqa’ l-mentalità li toqgħod id-dar biex tieħu ħsieb it-tfal. Is-Sinjura Muscat qalet li n-nisa m’għandhomx iħossuhom ħatja jekk joħorgu jaħdmu. Qalet li ħafna nisa Maltin għadhom mhumiex jilħqu l-potenzjal kollu tagħhom. Fil-konferenza tkellmu diversi nisa oħrajn minn oqsma differenti li lkoll esprimew il-fehma li n-nisa għandhom potenzjal u għalhekk saħqu biex tissaħħaħ l-ugwaljanza.